বিষ্ণুপুরী তাঁত বা বালুচরী তৈরির কারখানা থেকে শাঁখারি বাজারের আনাচে-কানাচে ঢুঁ মারবেন অবশ্যই। এখানকার লণ্ঠন শিল্পের খ্যাতিও রাজ্যের গণ্ডি ছাড়িয়ে সারা দেশে ছড়িয়ে গিয়েছে। বিশেষ লোকশিল্প হিসেবে জায়গা করে নিয়েছে এখানকার দশাবতার তাসও। বিষ্ণুপুরের পর্যটন শিল্প নিয়ে রাজ্য সরকার-সহ বহু সংস্থাই উদ্যোগী হয়েছে এ যাবৎ। ফলে ট্যুরিস্টদের জন্য যাবতীয় সুযোগ-সুবিধে রয়েছে এখানে। এবং প্রচুর মানুষের কর্মসংস্থানও হচ্ছে একে ঘিরে। টেরাকোটার গয়না, পোড়ামাটির বা শাঁখের তৈরি ঘর সাজানোর জিনিস, বালুচরী শাড়ি কিনে আনতে পারেন এখান থেকে।